Aeroport Internacional de Nicòsia

L'Aeroport Internacional de Nicòsia (en grec: Διεθνές Αεροδρόμιο Λευκωσίας; en turc: Lefkoşa Uluslararası Havalimanı; en anglès: Nicosia International Airport) és un aeroport civil abandonat a 8,2 quilòmetres a l'oest de Nicòsia, capital de Xipre, al municipi de Lakatámia. Fins a la invasió turca de Xipre de 1974, fou l'únic aeroport de l'illa. L'últim vol comercial sortí de l'aeroport l'any 1977. Actualment és utilitzat per la Força de les Nacions Unides pel Manteniment de la Pau a Xipre Història L'aeroport de Nicòsia fou per molts anys el principal i únic aeroport civil de Xipre des de la seva construcció als anys 30 com aeròdrom de la Royal Air Force (RAF) fins a l'any 1974. La pista d'aterratge fou construïda el 1939 per la Shell i Pierides & Michaelides Ltd. Els primers serveis comercials van ser prestats per Misrair amb un De Havilland DH.86 quatrimotor. Durant la segona guerra mundial, les instal·lacions aèries van ser ampliades pels constructors locals Stelios Ioannou i George Paraskevaides. Els bombarders nord-americans utilitzaren l'aeroport quan tornaven d'atacar els camps petrolífers de Ploiești, a Romania. Després de la guerra, els vols comercials foren reiniciats i per a l'any 1948 ja prestaven servei regular Misrair, BOAC, Cyprus Airways i MEA. Les instal·lacions aleshores eren precàries. Consistien en tres barraques Nissen que feien d'edifici terminal, duana, immigració, aviació civil i servei de senyals, trànsit i operacions. El servei de restauració era prestat pel NAAFI. L'any 1949 el Departament d'Obres Públiques va dissenyar i construïr el primer edifici de la terminal de passatgers amb un cost total de 50.000 lliures esterlines (equivalent a 1.527.630 de lliures de 2015), sent inaugurat el maig d'aquell any. Amb l'augment del trànsit aèri, l'edifici i les pistes van ser ampliades l'any 1959. Finalment, l'edifici original quedà buit amb l'obertura de l'actual terminal el 1968; no obstant, l'Aeroclub de Nicòsia i altres entitats continuaren utilitzant l'antiga terminal. La RAF abandonà les instal·lacions a l'aeroport l'any 1966, poc després de la independència de Xipre, degut al cada vegada més limitat espai en un aeroport que guanyava trànsit civil. El 27 de març de 1968 s'inaugurà una nova i moderna terminal de passatgers dissenyada per l'empresa alemanya Dorsch und Gehrmann de Wiesbaden i construïda per Cybarco. El preu total fou de 1.100.000 lliures de l'època, de les quals 500.000 van ser aportades pel govern britànic. La nova terminal podia acollir fins a 800 passatgers i les instal·lacions aeronàutiques tenien una capacitat de fins a onze aeronaus. A juny de 1974 hi havia plans per ampliar la terminal i augmentar la capacitat fins a 16 aeronaus, de les quals dues serien de cos gran. No obstant, això mai va passar: el 15 de juliol del mateix any, un cop d'estat grecoxipriota va fer un cop d'estat contra el president electe Macari III. Ràpidament, l'aeroport fou clausurat per les noves autoritats i, des del 17 de juliol, utilitzat per a fer arribar tropes des de Grècia per ajudar els colpistes. Només el 18 de juliol es va permetre el reanudament dels vols civils, esdevenint un lloc caòtic on estiuejants i altres forasters tractaven d'abandonar l'illa. El 20 de juliol, l'exèrcit turc envaí Xipre, atacant i bombardejant l'aeroport. No obstant això, les forces especials de l'exèrcit grec i la Guàrdia Nacional Xipriota van aconseguir repel·lir els atacs. Després de la invasió, l'aeroport quedà sota el control de les Nacions Unides (ONU) fins a l'actualitat. A principis de 1975, els respectius líders de les comunitats grecoxipriota i turcoxipriota van discutir l'obertura de l'aeroport. Després que el líder grecoxipriota, Macari III, rebutjès inicialment la proposta d'obertura turcoxipriota per a vols internacionals sota gestió conjunta, un nou acord va ser aconseguit "en principi", durant les negociacions a Viena entre el 28 d'abril i 3 de maig de 1975. Malgrat això, les discussions van esdevindre infructuoses. L'últim vol comercial en sortir de l'aeroport fou l'any 1977 sota autorització de les forces de la ONU per treure tres aeronaus de Cyprus Airways, varades des de 1974, per enginyers de la British Airways amb destinació Londres. Un d'aquests avions, un Hawker Siddeley Trident 2E, és exposat al Imperial War Museum Duxford. L'últim avió que encara avui roman a l'aeroport, un altre Hawker Siddeley, tenia només quatre anys quan fou objectiu de les tropes turques el 22 de juliol de 1974. Després del tancament de l'aeroport, un de nou fou obert a Làrnaca l'any 1975, mentre que l'autodeclarada República Turca de Xipre del Nord (RTXN) inaugurà el 2004 l'Aeroport Internacional d'Ercan; ambdós aeroports són fets sobre antigues bases de la RAF. La república de Xipre no reconeix l'aeroport d'Ercan com a punt legal d'entrada o sortida i, així, només té vols amb Turquia. L'any 1983 s'obrí l'Aeroport Internacional de Pafos, més petit i que presta servei a la part occidental de l'illa. Les Nacions Unides han presentat diversos plans de reobertura de l'aeroport com a mostra de bona voluntat, però cap de les dues parts implicades al conflicte han pres seriosament la idea. L'any 2013, Michael Paraskos, del Cornaro Institute de Xipre, argumentà que l'aeroport de Nicòsia ja no seria necessari fins i tot en una hipotètica reunificació de l'illa, ja que hi ha diversos aeroports en funcionament per tot Xipre. Es va suggerir la possibilitat de convertir la zona en una zona franca industrial dissenyada per atraure inversors estrangers i per ocupar xipriotes tant de la comunitat grega com de la turca. Incidents i accidents El 3 de març de 1956, un Handley Page Hermes de Skyways fou destruït a les pistes de l'aeroport per l'explosió d'una bomba de rellotgeria situada al compartiment de càrrega. La explosió tingué lloc vint minuts abans de l'enlairament cap al Regne Unit amb un passatge de 68 persones. No hi hagué cap pèrdua humana. El 27 d'abril de 1956, un Douglas C-47 Skytrain de la RAF fou destruït a les pistes de l'aeroport per una bomba col·locada per l'EOKA. El 20 d'abril de 1967, un Bristol Britannia suís de Globe Air va estavellar-se en aproximar-se a l'aeroport amb mal temps; van morir 126 persones i només en van sobreviure quatre en el que és fins a la data el pitjor accident aeronàutic de Xipre. El 29 de gener de 1973, un Ilyushin Il-18 d'EgyptAir provinent del Caire va estavellar-se contra els monts Pentadaktylos en apropar-se a l'aeroport. Van morir els 37 passatgers (30 clients i 7 treballadors). El 29 d'agost de 1973, un Tupolev Tu-104 de Czechoslovak Airlines (ČSA) provinent de Damasc i que havia d'arribar a Praga via Nicòsia va sortir-se la pista d'aterratge. No hi hagué pèrdues humanes, però les restes del fuselatge encara es poden veure per la rodalia. El 20 de juliol de 1974, dos Hawker Siddeley Trident buits de Cyprus Airways van ser destruïts a les pistes per foc de la Força Aèria Turca durant la invasió turca de Xipre. El 22 de juliol de 1974, trenta-tres soldats grecs van ser abatuts per foc amic de diversos Nord Noratlas grecs que tractaven de protegir l'aeroport de les tropes invasores turques dins de l'anomenada operació Niki. Referències